Source: http://www.adosziget.hu/szakmai-hirlevel/789-egyszersitett-felszamolas.html
Timestamp: 2017-07-24 00:40:46+00:00

Document:
Ön szerint milyen hatása lesz az EVA várható adónövelésének?	Sokan megszüntetik az EVA-s vállalkozásukat, már nem nagyon fogja megérni.	Körülbelül ugyanannyi EVA-s vállalkozás lesz.	Még mindig növekedni fog az EVA-s vállalkozások száma.	Egyszerűsített felszámolás
2012. július 01. vasárnap, 00:00 | A felszámolási eljárást az adós fizetésképtelensége esetén, ha nem jön létre egyezség vagy nem felel meg a jogszabályban foglaltaknak akkor hivatalból, az adós, a hitelező vagy a végelszámoló kérelmére vagg a cégbíróság értesítése alapján, ha a cégbíróság a gazdálkodó szervezet felszámolását kezdeményezte, a büntetőügyben eljáró bíróság értesítése alapján (ha a jogi személlyel szemben alkalmazott pénzbírság behajtása érdekében lefolytatott végrehajtás nem vezetett eredményre) lehet lefolytatni.
Abban az esetben, ha az adós vagyona a várható felszámolási költségek fedezetére sem elegendő, vagy a nyilvántartások, illetve a könyvvezetés hiányai miatt a felszámolási eljárás az általános szabályok szerint technikailag lebonyolíthatatlan, a felszámoló a hitelezői igényt bejelentett hitelezőket tájékoztatja arról, hogy egyszerűsített felszámolás iránti kérelmet kíván a bírósághoz benyújtani, és legkésőbb a felszámolás kezdő időpontjától számított 45 napon belül felhívja őket, hogy ha tudomásuk van az adós bárhol fellelhető vagyonáról, illetve segítséget tudnak nyújtani az eljárás rendes szabályok szerinti lebonyolításához, azt 15 napon belül neki jelentsék be. A felszámoló az adós gazdálkodó szervezet vezetőjét felhívja arra, hogy amennyiben a gazdálkodó szervezet nyilvántartásainak, illetve könyvvezetésének hiányosságait nem pótolja, egyszerűsített felszámolási eljárást fog kezdeményezni. A felszámolónak a honlapján is közzé kell tenni egy felhívást, hogy amennyiben bárkinek hitelt érdemlő tudomása van az adós ingatlan- vagy más vagyonáról (ideértve a követeléseket és a vagyoni értékű jogokat is), azt neki 15 napon belül jelentsék be.
Amennyiben az előbb említett felhívások eredménytelenek, és az eljárás a felszámolási eljárás általános szabályai szerint nem folytatható le, a felszámolónak erről írásbeli jelentést kell készítenie, és kérelmet, illetve javaslatot nyújt be a bíróságnak az adós vagyonának, illetve be nem hajtott követeléseinek a hitelezők közötti felosztására. A felszámoló záró adóbevallást is készít, amelyet a kérelem, illetve a javaslat bíróságra történő benyújtásával és az adó megfizetésével egyidejűleg nyújt be az adóhatósághoz. Fontos, hogy a vagyonfelosztási kérelem tartalmazza a hitelezői igények összesítését, a felszámoló költségkimutatását, valamint a behajthatatlan követelések, pénz- és vagyonmaradvány felosztására vonatkozó javaslatot. A kérelem beérkezését követő 8 munkanapon belül a bíróság a felszámoló jelentését és a vagyonfelosztásra vonatkozó javaslatát megküldi a hitelezőknek, továbbá az állami és az önkormányzati adóhatóságnak. A jelentésre, illetve a vagyonfelosztási javaslatra vonatkozó kifogást írásban, 15 munkanapon belül van lehetőség benyújtani. A határidő jogvesztő. A kifogás arra is irányulhat, hogy a bíróság kötelezze a felszámolót a felszámolás általános szabályok szerinti lefolytatására. A kifogásnak helyt adó végzés ellen a felszámoló, a kifogást elutasító végzés ellen a kifogást benyújtó a közléstől számított 8 napon belül fellebbezhet.
A bíróság elrendeli az előbbi bekezdés szerinti jogerős végzés kivonatának a Cégközlönyben való közzétételét, és azt megküldi az
- illetékes adó- és vámhatóságnak, valamint az egészségbiztosítási szervet és a nyugdíj biztosítási igazgatási szervezetnek,
- az állami foglalkoztatási szervnek,
- a környezetvédelmi hatóságnak és a munkavédelmi hatóságnak,
- a bíróság Gazdasági Hivatalnak,
- az adós székhelye szerint illetékes levéltárnak,
- az adós számláit vezető valamennyi pénzforgalmi szolgáltatónak,
- az ingatlanügyi hatóságnak,
- az alapítási, illetve tevékenységi engedélyt kiadó hatóságnak, amennyiben az adós alapítási vagy tevékenységi engedélyhez kötött tevékenységet is folytat.
A felszámolónak a közzétételtől számított 15 napon belül el kell járnia a közhiteles nyilvántartásoknál, hatósági nyilvántartásoknál annak érdekében, hogy abból törlésre kerüljenek azok az adatok, amelyeknél az adós tulajdonosként vagy más jogosultként van feltüntetve.
A bíróság a végzésben az adós gazdálkodó szervezet vezetőjét a felszámoló részére a csődeljárásról és a felszámolási eljárásról szóló törvény 59. § (5)* bekezdés alapján kifizetésre kerülő díjnak az állam javára történő megtérítésére, továbbá a felszámolási eljárást kezdeményező hitelező részére a hitelező által megfizetett illeték és közzétételi költségtérítés megtérítésére kötelezi, ha az egyszerűsített felszámolási eljárásra a könyvvezetés, illetve a nyilvántartások hiányosságai miatt került sor, vagy ha a vezető tisztségviselő a cég felszámolását megelőző három év közül bármelyikben neki felróható okból nem tett eleget az éves beszámoló, az egyszerűsített éves beszámoló, az összevont (konszolidált) éves beszámoló külön jogszabályban meghatározott letétbehelyezési és közzétételi kötelezettségének.
* A csődeljárásról és a felszámolási eljárásról szóló törvény 59. § (5) Egyszerűsített felszámolás esetén 150 000 forintra egészíti ki a Fővárosi Törvényszék Gazdasági Hivatala a felszámoló díját, ha az általános forgalmi adót nem tartalmazó ténylegesen kifizethető díj nem éri el ezt az összeget. A kiegészítéshez szükséges pénzösszeget nem lehet a díjkiegészítési számláról teljesíteni. A Fővárosi Törvényszék Gazdasági Hivatala minden negyedév utolsó munkanapján összesíti, és az erről szóló kimutatást az államháztartásért felelős miniszter részére megküldi, hogy a tárgynegyedévben az egyszerűsített felszámolások kapcsán, mennyi az a pénzösszeg, amely szükséges ahhoz, hogy a kötelezettségét - ideértve az általános forgalmi adó fizetéséhez szükséges, a kiegészítéssel arányos összeget is - teljesíthesse. A kimutatás alapján az államháztartásért felelős miniszter - a központi költségvetés terhére - a szükséges összeget a Gazdasági Hivatal rendelkezésére bocsátja, amely a pénzösszeg beérkezését követő 15 napon belül teljesíti a felszámolók részére a kifizetéseket. A Gazdasági Hivatalnak a központi költségvetéssel történő elszámolásának, valamint a pénzösszeg folyósításának részletes szabályait az államháztartásért felelős miniszter rendeletben állapítja meg.
A felszámolói díj megtérítését a Fővárosi Törvényszék Gazdasági Hivatalához kell befizetni. A központi költségvetést megillető összeg adók módjára behajtandó köztartozás, amelyet az állami adóhatóság hajt be.

References: bíróság 
 bíróság 
 bíróság 
 bíróság 
 bíróság 
 bíróság